**Dôvodová správa**

1. ***Všeobecná časť***

Návrh zákona, ktorým sa mení a dopĺňa zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov predkladajú do Národnej rady Slovenskej republiky poslanci za ĽS Naše Slovensko Marian Kotleba, Milan Uhrík, Ján Kecskés, Stanislav Mizík a Stanislav Drobný.

**Cieľom legislatívneho návrhu je zlepšiť prístup detí žijúcich na národnostne zmiešaných územiach k vzdelávaniu v slovenskom jazyku. Návrh zákona zavádza povinnosť pre štát zriadiť v obci, v ktorej tvoria občania slovenskej národnosti menšinu, slovenskú základnú školu, ak o to požiadajú zákonní zástupcovia starajúci sa spolu o minimálne   
5 školopovinných detí. Podmienkou pre zriadenie novej základnej školy s vyučovacím jazykom slovenským je, že základná škola, ktorá by dokázala zabezpečiť plnenie povinnej školskej dochádzky pre deti slovenskej národnosti sa nenachádza v danej obci ani v jej blízkom okolí   
(6 kilometrov dopravnej cesty vlakom alebo autobusom).**

Podľa článku 6 ods. 1 Ústavy Slovenskej republiky je na území Slovenskej republiky jediným štátnym jazykom slovenský jazyk. Znalosť slovenského jazyka by preto prirodzene mala patriť k základnej intelektuálnej výbave každého občana SR, pričom povinnosťou štátu   
je zabezpečiť dostatočné podmienky na to, aby sa každý obyvateľ Slovenskej republiky mohol vzdelávať v štátnom slovenskom jazyku. Vzdelávanie obyvateľov v slovenskom jazyku má však nielen praktický význam súvisiaci s úradným stykom, ale je dôležité aj z pohľadu udržiavania a rozvíjania slovenského národa. Slovenský jazyk patrí k jedným zo základných atribútov definujúcich slovenský národ a pokiaľ sa nebude udržiavať a rozvíjať, tak zanikne spolu s národom.

**Na väčšine územia Slovenskej republiky nepredstavuje dostupnosť vzdelávania v slovenskom jazyku problém. Situácia je však zložitejšia na národnostne zmiešaných územiach, najmä v južných oblastiach Slovenska, kde tvoria Slováci národnostnú menšinu.**

V priebehu posledných rokov bolo evidovaných viacero prípadov, kedy sa slovenským rodičom na národnostne zmiešanom území nedarilo umiestniť svoje deti do slovenskej základnej školy.

S takýmto problémom zápasí napríklad čoraz viac obyvateľov slovenskej národnosti žijúcich v okrese Dunajská Streda. V tomto okrese sa v poslednom období totiž podstatne zvýšil počet obyvateľov slovenskej národnosti, najmä na trase Bratislava – Šamorín – Báč – Horný Bar, kam sa prisťahovalo množstvo mladých slovenských rodín. Prirodzene, že svoje deti chcú umiestniť do slovenských materských a základných škôl. **Stretávajú sa však s odporom miestnych samospráv, tvorených prevažne predstaviteľmi maďarskej národnosti, ktorí nechcú povoliť zriadenie nových slovenských základných škôl a ani vytváranie slovenských tried   
v školách s vyučovacím jazykom maďarským.**

Napríklad samospráva v obci Rohovce, kde by bolo najideálnejšie miesto pre školu,   
nechce zriadiť MŠ a ZŠ s vyučovacím jazykom slovenským, hoci v miestnej škole s vyučovacím jazykom maďarským by bol dostatok miesta aj pre slovenské triedy. Slovenskí rodičia môžu síce nosiť svoje deti do slovenskej školy v Gabčíkove, to je však na opačný smer od Bratislavy,   
kde sú väčšinou zamestnaní. Slovenskí rodičia tak musia umiestniť svoje dieťa buď do školy   
s vyučovacím jazykom maďarským, alebo musia hľadať komplikované, často až nedôstojné spôsoby, ako dostať svoje dieťa do vzdialenejšej školy s vyučovacím jazykom slovenským.

Podobne sa zachovala aj samospráva v Šamoríne, ktorá nesúhlasila so zriadením aspoň niekoľkých slovenských tried v národnostnej škole s vyučovacím jazykom maďarským, hoci táto menšinová škola je nenaplnená a miestna slovenská základná škola už nemá dostatočné priestory.

**S rovnakými problémami zápasia rodičia slovenskej národnosti aj v mnohých ďalších oblastiach južného Slovenska. Svoje deti nedokážu umiestniť do slovenských škôl, pretože tie sú čoraz viac preplnené a samosprávy pod kontrolou politikov maďarskej národnosti nechcú rozširovať ich kapacity.** Naopak, menšinové školy s vyučovacím jazykom maďarským, ktoré zívajú prázdnotou, často nezmyselne udržiavajú. Dôvodom tejto diskrepancie je nárast počtu Slovákov, ktorí sa do týchto oblastí prisťahovali najmä kvôli práci v okolí Bratislavy a úbytok detí a žiakov maďarskej národnosti, ktorý je primeraný všeobecnému demografickému úbytku detí   
na Slovensku.

Miestne samosprávy, zastúpené najmä predstaviteľmi maďarskej národnosti, ktoré zamietli žiadosti rodičov slovenských detí o zriadenie slovenských škôl a tried argumentujú najmä nedostatkom peňazí a nerentabilnosťou otvárať nové školy, resp. triedy pre malý počet slovenských žiakov. Takáto argumentácia je však neprijateľná, pretože podľa údajov   
z Ministerstva školstva, vedy, výskumu a športu SR (MŠVVaŠ) bolo ku koncu júna 2018 na území SR zriadených až 27 menšinových základných škôl pre ročníky 1 – 4 s vyučovacím jazykom maďarským, na ktorých sa celkový počet žiakov v škole pohyboval v rozmedzí 3 – 12 žiakov.   
Na niektorých základných školách nebol v skúmanom období dokonca ani jeden žiak. Priemerný počet žiakov na týchto maďarských základných školách je len 7,2.

|  |  |  |  |
| --- | --- | --- | --- |
| **Zoznam vybraných základných škôl (I. stupeň) s vyučovacím jazykom maďarským  podľa stavu počtu žiakov ku koncu júna 2018 [Zdroj: MŠVVaŠ SR]** | | | |
| **P.č.** | **Obec** | **Kraj** | **Počet žiakov celkom** |
| 1. | Peder | Košický | 12 |
| 2. | Krásnohorská Dlhá Lúka | Košický | 12 |
| 3. | Martovce | Nitriansky | 12 |
| 4. | Kráľov Brod | Trnavský | 12 |
| 5. | Neporadza | Banskobystrický | 11 |
| 6. | Nová Vieska | Nitriansky | 11 |
| 7. | Blatná na Ostrove | Trnavský | 11 |
| 8. | Radvaň nad Dunajom | Nitriansky | 10 |
| 9. | Ipeľské Predmostie | Banskobystrický | 9 |
| 10. | Ladmovce | Košický | 9 |
| 11. | Šalov | Nitriansky | 9 |
| 12. | Rúbaň | Nitriansky | 8 |
| 13. | Dolný Bar | Trnavský | 8 |
| 14. | Dobrohošť | Trnavský | 8 |
| 15. | Padáň | Trnavský | 8 |
| 16. | Vozokany | Trnavský | 7 |
| 17. | Michal na Ostrove | Trnavský | 7 |
| 18. | Olováry | Banskobystrický | 6 |
| 19. | Hrubý Šúr | Bratislavský | 6 |
| 20. | Reca | Bratislavský | 6 |
| 21. | Košúty | Trnavský | 6 |
| 22. | Kečovo | Košický | 3 |
| 23. | Mad | Trnavský | 3 |
| 24. | Figa | Banskobystrický | 0 |
| 25. | Uzovská Panica | Banskobystrický | 0 |
| 26. | Veľký Kamenec | Košický | 0 |
| 27. | Tomášikovo | Trnavský | 0 |

**Je absurdné, že Slovenská republika nedokáže vytvoriť pre deti Slovákov žijúcich   
na zmiešanom území rovnaké podmienky na vzdelávanie v materinskom jazyku, ako vytvára pre príslušníkov národnostných menšín. Je základnou povinnosťou a zodpovednosťou štátu zachovať a rozvíjať národnú identitu Slovákov v Slovenskej republike, najmä v oblastiach,   
kde hrozí ich asimilácia inými národnosťami.**

Uvedené argumenty sú však len ilustračné, pretože **Slováci nie sú povinní nikomu zdôvodňovať argumenty, aby si mohli založiť slovenskú školu vo vlastnom štáte**.   
Pri tejto príležitosti treba pripomenúť aj podmienky Slovákov v Maďarsku. Ani zďaleka nemajú taký komfort, aký má maďarská menšina na Slovensku. Vzdelávanie v slovenskom materinskom jazyku prebieha na základných školách iba počas štyroch hodín v týždni!

**V rámci predkladanej novely zákona preto navrhujeme, aby štát, zastúpený okresným úradom v sídle kraja, bol v prípade záujmu rodičov (zákonných zástupcov) o vzdelávanie svojich školopovinných detí v slovenskom jazyku povinný zriadiť v obci s menšinovou časťou obyvateľstva slovenskej národnosti základnú školu s vyučovacím jazykom slovenským. Nutnou podmienkou pre zriadenie takejto základnej školy je, aby žiadosť o zriadenie novej základnej školy s vyučovacím jazykom slovenským podpísali zákonní zástupcovia detí starajúci sa spolu o minimálne 5 školopovinných detí. Štát by potom novú základnú školu s vyučovacím jazykom slovenským zriadil, avšak iba v prípade, ak by sa základná škola schopná zabezpečiť plnenie povinnej školskej dochádzky v slovenskom jazyku pre dotyčné deti nenachádzala ani v danej obci, ani v jej blízkom okolí (6 kilometrov dopravnej cesty vlakom alebo autobusom).**

Návrh zákona bude mať pozitívne sociálne vplyvy, pozitívny vplyv na rozvoj slovenskej národnej identity. Očakáva sa negatívny vplyv na štátny rozpočet, ktorý však bude závisieť   
od počtu žiadostí o zriadenie nových slovenských základných škôl, preto ho zatiaľ nie je možné presne kvantifikovať.

***II. Osobitná časť***

**Čl. I**

K bodu 1

Osobitné podmienky, za ktorých okresný úrad v sídle kraja zriadi základnú školu   
sa rozširujú o prípad, kedy o zriadenie základnej školy s vyučovacím jazykom slovenským požiadajú zákonní zástupcovia detí žijúci v obci, v ktorej tvorí slovenské obyvateľstvo národnostnú menšinu a ktorí sa starajú najmenej o 5 školopovinných detí. V takom prípade okresný úrad v sídle kraja zriadi v danej obci novú základnú školu s vyučovacím jazykom slovenským, pokiaľ sa v danej obci alebo v jej blízkom okolí už nenachádza škola,   
ktorá by dokázala zabezpečiť plnenie povinnej školskej dochádzky podľa tohto zákona.

**Čl. II**

Navrhuje sa účinnosť zákona pätnástym dňom po jeho vyhlásení v Zbierke zákonov.